《维摩寺雨坐》
明代·皇甫冲

回岭无仄径，陟冈有夷壤。
展睐入空濛，游心益昭朗。
长风吹轻衣，飘摇翠微上。
古寺迷夕烟，明灯澹绡幌。
冥雨从东来，惊雷自西往。
林峦忽不见，但闻山涧响。
景寂非避喧，心莹乃成赏。
为礼沉疴踪，因之知幻象。

作者简介：（1490—1558）明苏州府长洲人，字子浚。皇甫录长子。嘉靖七年举人。屡应会试不第。博览群籍，善骑射，好谈兵。有《己庚小志》、《几策》、《兵统》、《枕戈杂言》、《三峡山水记》、《子浚全集》。